# Ηλιακό ρολόι

Αρχή λειτουργίας του Ηλιακού ρολογιού
Ένα παιδί και μια γυναίκα παρακολουθούν ένα ηλιακό ρολόι εγκατεστημένο στον Εθνικό Κήπο το 2013
Το **Ηλιακό ρολόι** (αρχαία ονομασία: *σκιοθηρικὸν* ή *σκιακὸν ὡρολόγιον*) είναι συσκευή που μετρά το χρόνο με βάση τη θέση της σκιάς που ρίχνει ο ήλιος πάνω σε ένα αντικείμενο. Τα ηλιακά ρολόγια είναι ο αρχαιότερος τύπος ρολογιών. Επινοήθηκαν από τους Χαλδαίους περίπου το 1700 π.Χ. και από αυτούς διαδόθηκαν σε όλους τους λαούς του αρχαίου στρατοπέδου. Υπάρχουν πολλά είδη ηλιακών ρολογιών, όπως τα οριζόντια, τα κατακόρυφα, τα ισημερινά, τα αναλημματικά, τα πολικά κ.α. Στους πιο συνηθισμένους τύπους ηλιακών ρολογιών, όπως το οριζόντιο και το κατακόρυφο, ο ήλιος ρίχνει τη σκιά ενός στύλου, ο οποίος ονομάζεται γνώμονας σε ένα επίπεδο όπου είναι χαραγμένο το διάγραμμα των ωρών.

Η ιστορική εξέλιξη του ηλιακού ρολογιού ξεκινά στην Αίγυπτο γύρω στο 2000 π.Χ όπου χρησιμοποιούνταν απλές στήλες ή γκοντ για να μετράται ο χρόνος μέσω της σκιάς που δημιουργούσε ο ήλιος. Στην Αρχαία Ελλάδα, τον 6ο αιώνα π.Χ , οι Έλληνες βελτίωσαν τη σχεδίαση του ηλιακού ρολογιού με την προσθήκη πιο εξελιγμένων μηχανισμών και τη χρήση οβελίσκων. Οι Ρωμαίοι αργότερα ενίσχυσαν την ακριβή μέτρηση του χρόνου, τοποθετώντας ηλιακά ρολόγια σε δημόσιες πλατείες. Στον Μεσαίωνα, η χρήση τους μειώθηκε στην Ευρώπη, αλλά παρέμειναν χρήσιμα στα μοναστήρια για τον προσδιορισμό των ωρών προσευχής. Κατά την Αναγέννηση, η μελέτη του ήλιου και των κινήσεών του οδήγησε σε ακριβέστερα ηλιακά ρολόγια, ενώ η βιομηχανική επανάσταση και η εφεύρεση του μηχανικού ρολογιού τον 19ο αιώνα μείωσε τη χρησιμότητα τους. Σήμερα, τα ηλιακά ρολόγια χρησιμοποιούνται κυρίως ως διακοσμητικά ή εκπαιδευτικά εργαλεία, διατηρώντας την πολιτιστική και ιστορική τους αξία.

## Το Ισημερινό ηλιακό ρολόι

**Στο ισημερινό ηλιακό ρολόι** ο γνώμονας είναι σταθερός, παράλληλος με τον άξονα περιστροφής της γης. Είναι δηλαδή προσανατολισμένος προς τον Πολικό Αστέρα και σχηματίζει γωνία με το οριζόντιο επίπεδο ίση με το γεωγραφικό πλάτος του τόπου. Η επιφάνεια του ρολογιού, όπου είναι χαραγμένες οι γραμμές των ωρών, είναι παράλληλη με το ισημερινό επίπεδο της γης. Δηλαδή η ωρολογόπλακα είναι κάθετη στον γνώμονα και σχηματίζει γωνία με τον ορίζοντα του τόπου ίση με τη συμπληρωματική του γεωγραφικού πλάτους. Σε 24 ώρες η σκιά του ήλιου διαγράφει ένα κύκλο, 360ο, οπότε σε μια ώρα η σκιά του ήλιου θα διαγράφει γωνία 360ο:24=15ο. Πραγματικά οι γραμμές που ορίζουν τις ώρες στο ισημερινό ηλιακό ρολόι σχηματίζουν γωνία με την επόμενη ή προηγούμενη ώρα 15ο.

## Το Οριζόντιο ηλιακό ρολόι

Οριζόντιο ηλιακό ρολόι στον Εθνικό Κήπο
Στο οριζόντιο ηλιακό ρολόι η επιφάνεια όπου χαράσσεται το διάγραμμα των ωρών είναι οριζόντια. Η γραμμή που αντιστοιχεί στην ώρα 12:00 είναι προσανατολισμένη στη διεύθυνση βορρά - νότου με κατεύθυνση προς το βορρά. Η γραμμή που αντιστοιχεί στην ώρα 6:00 κατευθύνεται προς τη δύση και η γραμμή που αντιστοιχεί στην ώρα 18:00 κατευθύνεται προς την ανατολή. Ο γνώμονας του οριζόντιου ηλιακού ρολογιού είναι σταθερός, είναι παράλληλος προς τον άξονα της γης και κατευθύνεται προς τον Πολικό Αστέρα. Σχηματίζει δε με το οριζόντιο επίπεδο γωνία ίση με το γεωγραφικό πλάτος του τόπου.

## Το Κατακόρυφο ηλιακό ρολόι

Κατακόρυφο ηλιακό ρολόι
**Το κατακόρυφο ηλιακό ρολόι** έχει, συνήθως, νότιο προσανατολισμό. Η επιφάνεια όπου χαράσσεται το διάγραμμα των ωρών είναι κατακόρυφη. Ο γνώμονας είναι σταθερός, παράλληλος με τον άξονα της γης, δηλαδή σχηματίζει γωνία με το κατακόρυφο επίπεδο ίση με τη συμπληρωματική γωνία του γεωγραφικου πλάτους (90-φ) του τόπου. Το "Ωρολόγιον του Ανδρόνικου του Κυρρήστου" ή "Πύργος των Ανέμων" ή και "Αέρηδες", που βρίσκεται στην Αθήνα, έχει οκτώ κατακόρυφα ηλιακά ρολόγια ένα σε κάθε πλευρά του οκταγωνικού κτίσματος.

## Το Πολικό ηλιακό ρολόι

Στα πολικά ηλιακά ρολόγια ο γνώμονας είναι σταθερός, παράλληλος με τον άξονα της γης. Η επιφάνεια πάνω στην οποία χαράσσεται το διάγραμμα των ωρών είναι κάθετη στο μεσημβρινό επίπεδο του τόπου και παράλληλη με τον γνώμονα.

## Το Αναλημματικό ηλιακό ρολόι

Αναλημματικό ηλιακό ρολόι
Το αναλημματικό ηλιακό ρολόι είναι τύπος ηλιακού ρολογιού όπου ο γνώμονας είναι κατακόρυφος, μετακινούμενος και το επίπεδο όπου χαράσσονται οι ώρες του ρολογιού είναι οριζόντιο. Οι ώρες τοποθετούνται στην περιφέρεια μια έλλειψης. Ο μεγάλος άξονας της έλλειψης προσανατολίζεται στη διεύθυνση Ανατολής- Δύσης, ενώ ο μικρός άξονας στη διεύθυνση Βορρά - Νότου. Στην κατεύθυνση του βορρά αντιστοιχεί η ώρα 12:00, στην κατεύθυνση της δύσης αντιστοιχεί η ώρα 6:00 και στην κατεύθυνση της ανατολής η ώρα 18:00. Ο τύπος αυτός του ηλιακού ρολογιού είναι ο κατάλληλος για την υλοποίηση στην αυλή ενός σχολείου μιας και το ρόλο του γνώμονα μπορεί να πάρει ένας μαθητής και οι γραμμές των ωρών μπορούν να σχεδιαστούν στο δάπεδο της αυλής.

## Παραπομπές

## Βιβλιογραφία

* Στράτος Θεοδοσίου-Μάνος Δανέζης (1996). *Μετρώντας τον άχρονο χρόνο*. Αθήνα: Δίαυλος. ISBN 960-7140-38-9.
* Στράτος Θεοδοσίου-Μάνος Δανέζης (1995). *Η Οδύσσεια των Ημερολογίων-Αναζητώντας τις ρίζες της γνώσης A΄ τόμος*. Αθήνα: Δίαυλος. ISBN 9789607140807.
* Στράτος Θεοδοσίου-Μάνος Δανέζης (1995). *Η Οδύσσεια των Ημερολογίων-Αναζητώντας τις ρίζες της γνώσης Β΄ τόμος*. Αθήνα: Δίαυλος. ISBN 960-7140-81-8.

## Εξωτερικοί σύνδεσμοι

* Ηλιακό Ρολόι
* Αφιέρωμα στον λαβύρινθο του χρόνου,Καθημερινή 27-12-98 Επτά Ημέρες σελ.16
* Ηλιακά ρολόγια
* Χάρτινα Ηλιακά Ρολόγια
* Τα Ηλιακά Ρολόγια της Δράμας
* The British Sundial Society
* Sundials On Internet Αρχειοθετήθηκε 2015-05-11 στο Wayback Machine.
* Frans Sundials
* The Ancient Vedic Sun Dial Αρχειοθετήθηκε 2010-05-06 στο Wayback Machine.